**Răbdarea românului**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Răbdarea românului

...

Românu-i frate bun cu sărăcia,

Nu că ar vrea, dar nu are ce face,

Popii bogați i-au spus că veșnicia

Se ia răbdând și-apoi murind în pace!

...

La român răbdarea este al doilea eu

De aceea este un răbdător puternic

Și doarme liniștit, știind că Dumnezeu

A creat românul ca să rabde veșnic!

...

Nu-i popor în lume mai bun, mai răbdător,

Nici picat cu ceară n-ar mai ieși la luptă,

Iar dacă iese-n stradă-i așa, pentru decor,

Că e-nvățat să rabde în țara lui coruptă!

...

Românul trâmbițează că e urmaș de dac,

Că străbunul Țepeș trăgea dușmanii-n țeapă,

Însă azi prostia îl dă din groapă-n groapă

Și nu-și mai poate trage izmana pe arac!

...

S-a spus că veșnicia s-a născut la sat,

Cine-a spus vorba asta a avut dreptate,

Ce fericit e-acolo cel care-a răbdat

Știind că după moarte, rabdă pe săturate!

...

Cuminte din născare, evlavios din fire,

Românu-i o comoară, atât e de cucernic,

Dând popii ce-i mai bun, rabdă în neștire,

Ca răbdând acum, să rabde apoi veșnic!